नितिन गडकरी

नितिन जयराम गडकरी (जनम 27 मई 1957) महाराष्ट्र के एगो भारतीय राजनीतिक नेता बाड़न जे भारत सरकार में सड़क परिवहन आ हाइवे खातिर 40वाँ मंत्री के रूप में काम करत बाड़ें। ऊ सड़क परिवहन आ हाइवे मंत्रालय के सभसे लंबा समय ले काम करे वाला मंत्री भी बाड़ें जे वर्तमान में नौ साल से ढेर समय से आपन कार्यकाल चला रहल बाड़ें। एकरा पहिले गडकरी 2009 से 2013 ले भाजपा के राष्ट्रीय अध्यक्ष रह चुकल बाड़न।

फिलहाल उ लोकसभा में नागपुर क्षेत्र के प्रतिनिधित्व करत बाड़न जबकि पेशा से वकील आ बिजनेसमैन हवें। एकरा से पहिले उ अउरी कई मंत्रालय सब में मंत्री के रूप में रह चुकल बाड़न जइसे की — जल संसाधन अवुरी नदी विकास, जहाजरानी, ​​ग्रामीण विकास अवुरी एमएसएमई। 7 जुलाई 2021 के मंत्रिमंडल फेरबदल के दौरान एमएसएमई मंत्रालय जवन उनुका अधीन रहे ओकरा के मंत्रिमंडल विस्तार के हिस्सा के तौर प महाराष्ट्र से भाजपा के एगो अवुरी सांसद नारायण राणे के फेर से सौंपल गइल। नरेंद मोदी के तिसरा मंत्रिमंडल में गडकरी फेरु से सड़क परिवहन आ हाइवे मंत्रालय के मंत्री के रूप में 9 जून 2024 के शपथ लिहलन।

मुंबई-पुणे एक्सप्रेसवे के सुरुआत आ एक्सप्रेसवे आ अउरी सड़क बुनियादी ढांचा के बिकास में योगदान के कारण मीडिया द्वारा अक्सर इनके "भारत के एक्सप्रेसवे मैन" कहल जाला। वर्ल्ड इकोनॉमिक फोरम इनके "भारत में सड़क क्षेत्र में पब्लिक-प्राइवेट पार्टनरशिप (पीपीपी) के अगुआ" के रूप में मान्यता देले बा। 

सड़क परिवहन आ राजमार्ग मंत्री के रूप में उनकर कार्यकाल में भारत के नेशनल हाइवे (NH) नेटवर्क में 60 प्रतिशत बढ़ोतरी भइल, आ ई दुनिया के दूसरहा सबसे बड़ा नेटवर्क बन गइल। 2014 में जहाँ कुल लंबाई 91,287 किलोमीटर रहल, ऊ 2024 में बढ़ के 1,46,195 किलोमीटर हो गइल।

नेशनल हाई-स्पीड कॉरिडोर (HSC) के लंबाई में 2560 प्रतिशत के भारी बढ़ोतरी देखे के मिलल—2014 में 93 किलोमीटर से बढ़ के 2024 में 2,474 किलोमीटर हो गइल।
एही तरह, चार लेन आ ओकरा से ऊपर वाला राष्ट्रीय राजमार्ग (HSC के छोड़ के) के कुल लंबाई दुगुना से भी जियादा बढ़ल—2014 में 18,278 किलोमीटर से बढ़ के 2024 में 45,947 किलोमीटर पहुँच गइल।

 सुरुआती जिनगी 
नितिन गडकरी के जनम 27 मई 1957 के भारत के नागपुर शहर में मराठी ब्राह्मण परिवार में भइल। ऊ जयराम गडकरी आ भानुताई गडकरी के बेटा हउवन। किशोर अवस्था में ऊ भारतीय जनता युवा मोर्चा आ छात्र संगठन अखिल भारतीय विद्यार्थी परिषद से जुड़ के काम कइलन।
नागपुर यूनिवर्सिटी से ऊ एम.कॉम. आ एल.एल.बी. के पढ़ाई पूरा कइलन।

 राजनीतिक कैरियर 
नितिन गडकरी 1995 से 1999 तक महाराष्ट्र सरकार के लोक निर्माण विभाग (PWD) के मंत्री रहलें आ एह विभाग के ऊपर से नीचे तक पुनर्गठन कइलन। ऊ भारतीय जनता पार्टी (BJP) के महाराष्ट्र प्रदेश इकाई के अध्यक्षो रहलें।

गडकरी निजीकरण (privatisation) के जोरदार समर्थन कइलन आ बुनियादी ढांचा (infrastructure) में निजी कंपनी से निवेश ले आवे खातिर अभियान चलवलन। एह दौरान ऊ निजी निवेशक, ठेकेदार, बिल्डर आ अलग–अलग व्यापार संगठनन के बीच कई बैठकन के संबोधित कइलन आ बजट में शामिल कई परियोजनन के निजीकरण के ओर मोड़ दिहलन। बाद में राज्य सरकार ग्रामीण संपर्क खातिर ₹7 अरब आबंटित कइलस। अगिला चार साल में महाराष्ट्र के 98 प्रतिशत आबादी तक हर मौसम में चले लायक सड़क संपर्क पहुँचा दिहल गइल।

एह परियोजना के मकसद आजादी के बाद से सड़क से कटाइल रहल 13,736 दूरदराज के गाँव के जोड़ल रहे। एहसे अमरावती जिला के मेलघाट–धारणी इलाका में कुपोषण घटावे में भी मदद मिलल, जहाँ पहिले इलाज, राशन आ शिक्षा के सुविधा उपलब्ध ना रहल।

नितिन गडकरी के प्रधानमंत्री ग्राम सड़क योजना के शिल्पकार मानल जाला। 2020–21 खातिर उनकरा के सबसे कुशल सांसद के रूप में स्वर्गीय माधवराव लिमये पुरस्कार (पब्लिक लाइब्रेरी, नासिक द्वारा) दिहल गइल।

 इंडस्ट्री कैरियर 
राजनीति में आपन करियर के दौरान नितिन गडकरी कई गो निजी उद्योग आ कंपनी स्थापित कइलन। एहमें शामिल बाड़ें—

पॉली सैक इंडस्ट्रियल सोसाइटी लिमिटेड – संस्थापक आ अध्यक्ष
निखिल फर्नीचर एंड अप्लायंसेज़ प्राइवेट लिमिटेड – प्रवर्तक आ निदेशक
अंत्योदय ट्रस्ट – संस्थापक आ सदस्य
एम्प्रेस एम्प्लॉइज़ को-ऑपरेटिव पेपर मिल्स लिमिटेड – संस्थापक आ अध्यक्ष
पुर्ति पावर एंड शुगर लिमिटेड / पुर्ति साखर कारखाना लिमिटेड – प्रवर्तक

टैक्स के उद्देश्य से गडकरी अपना के किसान (agriculturist) के रूप में पंजीकृत कइलन। ऊ “केतकी ओवरसीज़ ट्रेडिंग कंपनी” के नाम से फल निर्यात करे वाली कंपनी भी शुरू कइलन। विदर्भ क्षेत्र में पुर्ति समूह के बैनर तले उनकर कुल 17 गो गन्ना बागान बा।

गडकरी 1995 में पुर्ति पावर एंड शुगर लिमिटेड (अब पुर्ति ग्रुप) के स्थापना कइलन—ओही समय जब ऊ महाराष्ट्र में PWD मंत्री के रूप में काम शुरू कइले रहलें।

2012 में, RTI कार्यकर्ता अंजलि दमनिया द्वारा उठावल गइल कथित अनियमितता के कारण एह कंपनी सभ मीडिया के सुर्खी में आइल। आयकर विभाग पुर्ति में निवेश करे वाली कई गो कंपनी के जाँच कइलस आ एहमें से दर्जन भर से जियादा कंपनी के पता फर्जी पावल गइल। तीन गो अउरी निवेशक कंपनी सोमानी ग्रुप के पता पर दर्ज पावल गइलीं, बाकिर ओह कंपनी सभ के बारे में कवनों स्पष्ट जानकारी ना मिल सकल। एह मामला के बाद दिल्ली के मुख्यमंत्री अरविंद केजरीवाल आरोप के तेज कइलन आ गडकरी पर अनियमितता के आरोप लगवलन। बाद में, गडकरी द्वारा मानहानि (defamation) के मुकदमा दायर कइला पर केजरीवाल बिना शर्त माफी माँग लिहलन।

 संदर्भ 

श्रेणी:1956 में जनम
श्रेणी:जियत लोग
श्रेणी:महाराष्ट्र के लोग
श्रेणी:आरएसएस प्रचारक
श्रेणी:भारतीय जनता पार्टी के नेता
श्रेणी:भारतीय कैबिनेट मंत्री
श्रेणी:भारतीय सांसद 2024-2029